蔣觀文錢塘天府二帖贊
作者：岳珂
朝代：宋

paragraphs: 尺瑜寸瑕，工所不棄。
如公平生，抑有清議。
雖翰墨之僅存，亦世俗之共毖。
予獨區區于別白，是亦或出于有意。
昔鄒忠公以言得罪，士皆縮頸以避去。
公乃折簡以自麗，由是而去，蓋已無懟。
然則操觚刻槧，片言幅紙，其知所以行己也必矣。
以字達識，以識行字，舉一知二，茲帖之所以可貴。